E ultzun tuj jun lugar Getsemaní tbi;
ex xi tmaꞌn Jesús cye t-xnakꞌtzben:
—Che kecuye tzalu,
atzun weye chin naꞌle Dios.
Ex xi ucꞌin Pedro tuꞌn Jesús,
tucꞌix Jacobo ex Juan;
tzajtzun nim tbis ex tzaj taꞌw tuj tanmi,
ex xi tmaꞌn cye:
—Ma tzajxix bis tuj wanmiye,
chin cymele tuꞌn bis;
che tencje tzalu ex che xkꞌukine,
chi Jesús.
Ex xi lakꞌeꞌ chꞌintl Jesús,
cub mutzeꞌ twitz txꞌotxꞌ,
o cubsan twitz Dios ex tma:
—Ka at tumel,
cuchiwt tuꞌn miꞌn ticꞌx wuꞌne aju cꞌixcꞌoj tzul tuj or lu.
Tat,
aya Nman,
tcyakil jacu bant tuꞌna;
kꞌiꞌmela cꞌixcꞌoj lu wiꞌje tuꞌn miꞌn ticꞌx wuꞌne;
pero mya tuꞌn tbant aju wajbile,
nok oꞌcx tuꞌn tbant aju tajbila,
chi Jesús.
Ultzun meltzꞌaj Jesús cyucꞌil t-xnakꞌtzben,
in che tan tej tul;
xi tmaꞌn te Pedro:
—Simón,
¿maj in tana?
¿Maj mintiꞌ ma tipaya tuꞌn t-xkꞌukina jun or?
Che xkꞌukine ex che naꞌne Dios tuꞌntzun miꞌn cyoque tuj joybil cyiꞌje.
Ax toc tajbil cyanmiye,
atzunju cychibjale mintiꞌ tipun.
Xiꞌ Jesús juntl maj ex oc ten naꞌl Dios,
ax yol xi tmaꞌn ic tzaꞌn xi tmaꞌn nej.
Tej tul meltzꞌaj juntl maj cyucꞌil t-xnakꞌtzben,
lu ke in che tantl,
porque attok nim watl tuj cywitz,
ex mintiꞌ baꞌn cyuꞌn alcye tuꞌn t-xi cymaꞌn.
Tejtzun tul meltzꞌaj toxmajiꞌn,
xi tmaꞌn cye:
—Che tanxtzune jaꞌlo ex che ojlane.
Oꞌcxtzunju,
ya ma pon or;
lu kine chin xel kꞌoꞌne tuj cykꞌab aj il,
akine scꞌoꞌmaj kine tuꞌn Dios tuꞌn ntene cyucꞌil xjal.
Che weꞌctze,
koꞌke;
lu ma tzul lakꞌeꞌ aju cxel kꞌonte weye tuj cykꞌab xjal,
chi Jesús cye.
Cucxtok tyolin Jesús pon naj Judas,
jun cyxol keju cablaj xnakꞌtzben,
cyucꞌix nim xjal tucꞌil,
kꞌiꞌn spad cyuꞌn tucꞌix tzeꞌ,
otok che tzaj samaꞌn cyuꞌn nejenel cye pal ex cyuꞌn xnakꞌtzal tiꞌj ley ex cyuꞌn cytijil xjal.
Otok txi tmaꞌn Judas cye tzaꞌn tten tuꞌn t-xi tkꞌoꞌn tuj cykꞌab:
—Aju cꞌelel ntzꞌubane twitz,
atzunju;
cytzyuntztzune ex cyiꞌnxe,
miꞌn txi cytzokpiꞌne,
chi Judas.
Tejtzun tpon Judas tucꞌil Jesús,
jurat naj pon lakꞌeꞌ ttxlaj,
ex tma:
—Xnakꞌtzal,
Xnakꞌtzal.
Ex el ttzꞌuban twitz.
Tzyettzun Jesús cyuꞌn,
ex xi cyiꞌn.
Pero at jun cyxol keju ax waꞌl keꞌtok,
jatz tiꞌn t-spad ex oc ttxꞌemin tmajen nejenel cye pal,
biꞌx el t-ẍcyin tuꞌn.
Xitzun tmaꞌn Jesús cye xjal:
—¿Elekꞌpe kine tuj cywitze ma che ule tzyul weye,
kꞌiꞌn spad cyuꞌne tucꞌix tzeꞌ?
Tcyakil kꞌij in tene cyxole tuj tja Dios,
xi nkꞌoꞌne xnakꞌtzbil cyeye,
ex mintiꞌ in tzaj cytzyuꞌne;
pero ma cybinchaye jlu tuꞌntzun tjapun aju yol tzꞌiban tuj Tuꞌjil,
chi Jesús cye.
Cyajtzun colin Jesús cyuꞌn cycyakil xnakꞌtzben,
e jeꞌl ok.
Pero at jun cuꞌxun lepchix t-xiꞌ tiꞌj Jesús,
mintiꞌ t-xbalun toc,
nok oꞌcx jun sábana baltzꞌiꞌn tiꞌj,
tzyettzun cyuꞌn xjal.
Atzunte cuꞌxun cyaj cotpaj aju sábana toc tiꞌj,
ex el ok skiꞌt tiꞌj.
Xitzun kꞌiꞌn Jesús cyuꞌn twitz nejenel cye pal;
ex oc cychmon cyib cycyakil nejenel cye pal cyucꞌix ke cytijil xjal ex ke xnakꞌtzal tiꞌj ley.
Atzunte Pedro lepchix t-xi najchak,
ocx max ttxaꞌn tpeꞌn nejenel cye pal;
ex ax cub keꞌ cyxol ke polisiy in kꞌaxnen kꞌakꞌ.
Atzun ke nejenel cye pal cyucꞌix cycyakil aj sanjelal cye xjal judiy in che jyon cyiꞌj xjal tuꞌn cyoc te testiw tiꞌj Jesús tuꞌn tcub t-sentens Jesús tuꞌn tcyim;
pero mintiꞌ o cnet cyuꞌn jun testiw axix toc tyol.
Porque nimcu xjal e nicꞌan yol tiꞌj,
pero mintiꞌ mojeꞌ cyyol.
E jawtzun weꞌ junjun xjal,
e oc ten siꞌmil yol tiꞌj,
in cymaꞌn:
—O kbiye in tmaꞌn xjal lu:
Cbel nxitune tja Dios lu,
aju cyuꞌn xjal o bant,
ex tuj ox kꞌij cjawil nbinchaꞌne juntl tja Dios mya cyuꞌn xjal cbantel,
chi xjal lu,
che chi.
Pero icx ke xjal lu mintiꞌ mojeꞌ cyyol.
Jawtzun weꞌ ju nejenel cye pal ex xi tkanin te Jesús:
—¿Maj mintiꞌ in tzaj ttzakꞌweꞌna?
¿Chi toc tuꞌna tiꞌj ju in cymaꞌn ke xjal lu tiꞌja?
Atzunte Jesús mintiꞌ o kꞌajt,
ex mintiꞌ jun yol xi tmaꞌn.
Atzunte nejenel cye pal xi tkanin juntl maj te Jesús:
—¿Apeya ju Crist Tcꞌwaꞌl Dios,
aju Dios nimanxix tbi kuꞌn?
Chi xjal.
Xi tmaꞌn Jesús te:
—Akine,
ex oc cyilaꞌye kꞌukl kine tuj bankꞌabaj ttxlaj Dios at nim tipumal,
akine scꞌoꞌmaj kine tuꞌn Dios tuꞌn ntene cyucꞌil xjal,
ex oc cyilaꞌye oc ntzaje tuj muj twitz cyaꞌj,
chi Jesús.
Atzunte nejenel cye pal el t-sbitꞌun t-xbalun ex tma:
—¿Ti til mastl testiw ke?
Ma cybiye ma yolin mya baꞌn tiꞌj Dios.
¿Chi toc cyuꞌne?
Chi nejenel cye pal.
Cycyakiltzun o cyma:
At til,
baꞌn tuꞌn tcub t-sentens tuꞌn tcyim,
che chi.
E octzun ten junjun tzubal tuj twitz,
oc cymaksiꞌn twitz,
ex oc cybjuꞌn,
ex xi cymaꞌn te:
—Kꞌmantza alcye ma tzꞌoc bjun teya,
che chi.
Icx ke polisiy oc cytzꞌajan twitz.
Atzunte Pedro tcuꞌtztok ttxaꞌn peꞌn;
ultzun jun tcriad nejenel cye pal;
tejtzun tlonte criad lu Pedro in kꞌaxnen kꞌakꞌ,
xi tqueꞌyin criad twitz Pedro ex tma:
—Icx teya o tena tucꞌil Jesús aj Nazaret.
Atzunte Pedro cub tewan ex tma:
—Mintiꞌ ojtzkiꞌn xjal lu wuꞌne,
ex mintiꞌ nneꞌl nnicꞌe tiꞌj ju in tmaꞌna,
chi Pedro.
Etztzun lakꞌeꞌ Pedro ttzi sawan ex tzajtzun okꞌ tzecꞌ.
Oc tqueꞌyin criad juntl maj tiꞌj Pedro,
octzun ten criad kꞌmalte cye xjal ax ateꞌtok:
—Ajun te xjal lu cyucꞌil.
Atzunte Pedro cub tewan juntl maj.
Te yajxi chꞌintl tzaj cymaꞌn ke xjal te Pedro,
akeju ax ateꞌtok:
—Ax toc ajuna cyucꞌil porque aj Galileya,
[ex icx yolina ic tzaꞌn cye],
che chi.
Xi tmaꞌn Pedro:
—Tzkan Dios ax toc nyole.
Baꞌn tuꞌn ttzaj jun ncastiwoye tuꞌn Dios ka mya ax toc nyole;
mintiꞌ ojtzkiꞌn wuꞌne aju xjal in cymaꞌne,
chi Pedro.
Ex tzajtzun okꞌ tcabmajiꞌn tzecꞌ.
Ultzun tiꞌj tcꞌuꞌj Pedro aju yol otok tma Jesús te:
Naꞌnxtok ttzaj okꞌ tcabmajiꞌn tzecꞌ,
ox maj cbel tewana cywitz xjal ka mintiꞌ ojtzkiꞌn kine tuꞌna,
chi Jesús.
Tej tul jlu tuj tnabl Pedro,
biꞌx jaw okꞌ.